Într-un interviu pentru Republica.ro, fostul ministru al Culturii, Vlad Alexandrescu, vorbește despre motivele care au stat la baza plecării sale din Guvernul tehnocrat, despre ce ar schimba astăzi în felul în care a gestionat scandalul de la Opera Națională, dar și despre ce s-ar putea întâmpla cu situl Roșia Montană în perioada următoare. Acesta și-a dat miercuri demisia din funcția de ministru al Culturii, la cererea premierului Dacian Cioloș.

Miercuri seară, sute de oameni au participat la un miting de susținere a fostului ministru, reproșându-i premierului că scandalul de la Operă a fost doar un pretext pentru a-i cere lui Alexandrescu demisia.

„Astăzi la mitingul de susţinere pentru Vlad Alexandrescu am avut ocazia să îl întreb pe prim ministrul Dacian Cioloş de ce pune în balanţă o viziune (coerentă) asupra reformei în cultură cu managementul unui caz particular (Opera)? L-am întrebat de ce nu a tras la răspundere până acum pe TOŢI directorii de la Operă din ultimii ani? Până la urmă nu ministrul culturii trebuie să rezolve efectiv conflictul, ci unul sau altul dintre directorii numiţi de el. Mi-a răspuns că proasta gestiune în cazul Opera ştirbeşte din prestanţa şi credibilitatea ministrului, sugerând că de aia se impune demisia. L-am întrebat cum rămâne cu reforma, cu lucrurile bune din mandatul ministrului culturii. Părea că e mai important cazul Opera. Dar ce nu ne spune domnul Cioloş este că Opera e, de fapt, un pretext şi că în spatele acestei demiteri pare să se afle o agendă ascunsă”, a scris pe pagina de Facebook cântărețul Tudor Chirilă.



Care sunt motivele plecării dvs. din Guvern?

În primul rând, ca reforma în Cultură să poată continua. În momentul de față, din pricina rezistențelor surde și din ce în ce mai încrâncenate ale sistemului, reforma este pe cale de a se opri. Acest lucru se manifestă prin multe semnale, atât în lumea instituțiilor de spectacol, după cum ați observat la Operă, în lumea muzeelor, unde am declanșat concursuri cu jurii internaționale, ceea ce nu s-a întâmplat niciodată în România, și managerii în funcție au început să se opună și să facă front comun împotriva ministrului Culturii, cât și în domeniul restaurării patrimoniului și al grijii pentru monumentele istorice. Acolo e limpede că am deranjat grupuri de interese, grupuri economice, care au încercat pe toate căile să își impună punctul de vedere, care este favorabil promotorilor imobiliari și împotriva patrimoniului acestei țări - un obiectiv de siguranță națională și pe care am înțeles să îl apăr pe parcursul întregului mandat. S-a creat un curent de opinie împotriva reformei.

Foto: Octav Ganea/Inquam Photos

Există garanții că după plecarea dvs. va continua reforma?

Nu știu dacă va continua reforma, este o opțiune a primului ministru dacă va fi de partea reformei sau nu. Eu am informații că există interes foarte mari ca această reformă să se oprească. În orice caz, dacă nu am sprijin politic în continuare am decis să plec pentru că nu mai pot continua să fac ceea ce voiam să fac.

Puteți să ne dați exemple concrete de grupuri de interese care se opun conservării patrimoniului național?

În privința patrimoniului știți că am făcut niște acțiuni exemplare. Am oprit buldozere, camioane în Piața Romană din București, în Parcul Romanescu din Craiova, erau șantiere care distrugeau monumente istorice și, din păcate, multă lume s-a obișnuit ca monumentele istorice din România să fie distruse și nimeni să nu facă nimic. În orice caz, nu ministrul Culturii. În momentul în care am ieșit în stradă și am oprit aceste șantiere, am avut imediat semnale de împotrivire care au mers chiar până la încercări de intimidare.

Eu am dat expresie voinței a zeci de mii de oameni ridicând peisajul cultural și natural de la Roșia Montană în lista indicativă pentru Patrimoniul Umanității la UNESCO. Această acțiune nu este suficientă, ea trebuie urmată de o consolidare instituțională



Ce credeți că se va întâmpla cu situl de la Roșia Montană după plecarea dvs?

Eu am dat expresie voinței a zeci de mii de oameni ridicând peisajul cultural și natural de la Roșia Montană în lista indicativă pentru Patrimoniul Umanității la UNESCO. Această acțiune nu este suficientă, ea trebuie urmată de o consolidare instituțională, în sensul alăturării autorităților locale și a administrației centrale în favoarea acestui obiectiv. Pe de altă parte, este necesar să fie gândit un plan de redresare, de reconversie profesională în zonă, pentru oamenii de acolo. Nu e suficientă urcarea în lista indicativă UNESCO, este necesară și oferirea unei alternative în această direcție. Am contribuit la inițierea unui task force, împreună cu ministrul Mediului, pentru acest lucru și mi-e teamă că dacă acest proiect nu continuă după plecarea mea lucrurile ar putea să fie periclitate inclusiv în această direcție. Pentru că oamenii de acolo vor fi lipsiți de speranță și s-ar putea să revină la o speranță care, după părerea mea, era deșartă.

Aveți indicii în acest sens?

Eu nu am niciun fel de indicii. În momentul în care am participat la discuții, exista o dorință comună în interiorul cabinetului Cioloș de a face lucrurile să avanseze. Sper că noul ministru al Fondurilr Europene, dl. Cristian Ghinea, nu a uitat de perioada în care lucram împreună și, din noua poziție pe care o va avea, va facilita lucrările acestui task force, care este foarte important pentru oferirea unei speranțe în zona aceea, unei credibilități a Guvernului, în raport cu măsura pe care am propus-o și pe care am asumat-o ca ministru.

Aici cred că am fost și prost consiliat în interiorul cabinetului și i-am cerut unuia dintre consilierii mei demisia pentru acest lucru. Dar, încă o dată, deciziile mele au fost întemeiate pe buna credință și pe dorința ca Opera să rămână o scenă internațională



Ce v-a reproșat premierul Dacian Cioloș în legătură cu activitatea dvs. ca ministru?

Premierul cred că este în continuare convins că reforma în cultură trebuie să continue. Ceea ce nu cred că a apreciat a fost modul în care am gestionat situația de la Operă și cred că, într-o anumită măsură, această situație a scăpat de sub control, dar probabil că era oarecum un plan ca ea să scape de sub control și nu știu exact în ce direcție merge acest plan. În orice caz, din punctul meu de vedere, acest lucru a fost mai degrabă un pretext.

Astăzi, având întreaga perspectivă, ați schimba ceva în felul în care ați gestionat scandalul de la Opera Națională București?

Eu am acționat în totală bună credință la Operă și am încercat să salvez cumva componenenta europeană, internațională, deschisă a acestei scene internaționale românești, animat de credința că artiștii români e bine să lucreze cu artiști străini, că e nevoie să avem deschidere către Occident și că din dialogul dintre valori nu se poate naște decât o strălucire suplimentară a acestei instituții de cultură. E adevărat că nu mi-am dat seama de la început că există această tendință centripetă, întoarsă către instituție de la început, aici cred că am fost și prost consiliat în interiorul cabinetului și i-am cerut unuia dintre consilierii mei demisia pentru acest lucru. Dar, încă o dată, deciziile mele au fost întemeiate pe buna credință și pe dorința ca Opera să rămână o scenă internațională. Acest lucru cred că este important și pentru mai departe și știți că am avut discuții cu unii dintre cei mai importanți regizori și directori de opere din lume, îi invoc aici pe Ioan Holender, pe Andrei Șerban, pe Cristian Badea, mare dirijor, cu care pusesem la cale un plan coerent pentru redresarea situației de la Operă. Sigur, este o situație complicată, creată în ani de zile, cu multe frustrări acumulate și care nu poate fi rezolvată în două-trei zile. E nevoie de o reflecție mai îndelungată și de niște măsuri necesare care să permită o regândire a instituției, dar nu am avut timp să fac acest lucru.

Cine credeți că va veni în locul dvs în funcția de ministru al Culturii?

Cine și mai ales în ce direcție, asta e important. Important este dacă reforma în cultură va continua sau dacă se va așeza un capac de plumb peste ministerul Culturii ca peste un sicriu. Îmi doresc foarte mul ca reforma să continue, pentru că în spiritul ăsta am venit în Cabinetul Cioloș, sunt în continuare convins că Guvernul acționează în acest spirit, dar am semnale că există foarte multă reticență în acest sector.

Ce veți face în continuare?

Sunr profesor la Universitatea din București, sunt foarte mândru de ce fac și voi continua activitatea care m-a făcut cunoscut în țară și în străinătate